Twee vermeende plaasaanvallers ontsnapDries Botha. Foto: Facebook Twee van die sewe verdagtes wat aangekla word van die moord op die boer Dries Botha in Julie 2017 op ŉ kleinhoewe naby Brits in Noordwes, het uit aanhouding ontsnap. Kapt. Sam Tselanyane, polisiewoordvoerder, het Vrydag bevestig die twee verdagtes, Felix Mlambo en Caiphus Shilenge (albei 26), het vroeg Donderdagoggend saam met nog vyf aangehoudenes daarin geslaag om uit die polisieselle op Hartbeespoort te ontsnap. “Ons kan nie bekendmaak hoe hulle uit die selle by die polisiestasie gekom het nie,” het hy by navraag aan Maroela Media gesê, “maar ons kan wel bevestig dat ses verhoorafwagtendes op die vlug geslaan het.” Hy sê die polisie het teen Vrydagoggend nog geen inligting gekry oor waar die sewe hulle kan bevind nie. Die ander vyf vermeende moordenaars wat daarvan verdink word dat hulle betrokke was by die plaasaanval waartydens Botha sewe keer geskiet is, word steeds in dieselfde selle aangehou, het Tselanyane gesê. Hulle is Promise Mlambo, Joshias Mgwenya, Tshepo Mokgobo (al drie 26), Trust Mfofiti (20) en Thomas Sambana (18). Botha (57) het dae nadat hy op 4 Julie 2017 op sy kleinhoewe in die Kleinfontein-omgewing aangeval is, in ŉ hospitaal in Johannesburg aan sy wonde beswyk, het Maroela Media destyds berig. Hy is per helikopter van ŉ hospitaal in Brits na ŉ hospitaal in Johannesburg oorgeplaas. Botha het omstreeks 20:00 op die aand van die aanval uitgegaan om ŉ alarm aan te skakel toe die aanvallers hom oorval het. Minstens vyf skote is afgevuur waarvan drie Botha getref het. Hy het terugbaklei en die aanvallers het op die vlug geslaan sonder dat hulle iets geroof het. Sy vrou het tydens die voorval in die huis geskuil en was ongedeerd. Die sewe verdagtes is kort ná die aanval in hegtenis geneem en ŉ vuurwapen wat vermoedelik tydens die aanval gebruik is, is tydens die inhegtenisneming in hul besit gevind. Hulle het sedertdien meermale in die hof verskyn.